Buxoro viloyati sudi 39 ayblanuvchiga nisbatan hukmini e’lon qiladi. Foto: Oliy sud axborot xizmati 2023 yil 17 mart kuni Buxoro viloyati sudida 2022 yil 1-2 iyul kunlari Nukus shahrida ommaviy tartibsizliklarni sodir etganlikda ayblanayotgan 39 nafar sudlanuvchiga oid jinoyat ishini ko‘rib chiqish yakuni bo‘yicha sud qarori e’lon qilinadi. Eslatib o‘tamiz, 28 fevral kuni o‘tkazilgan so‘nggi mahkamada prokuratura 37 nafar ayblanuvchini 5 yildan 12 yilgacha ozodlikdan mahrum etish, 2 nafariga ozodlikni cheklash tarzidagi jazoni tayinlashni so‘ragan edi. Davlat ayblovchilari o‘z nutqida barcha sudlanuvchilar aybli degan xulosaga kelinganini ma’lum qildi. Shuningdek, ularga nisbatan qo‘llanishi lozim bo‘lgan jazo turi va me’yori haqidagi fikrlari bayon qilindi. Sud majlisida 3 nafar advokat va 2 nafar himoyachining muzokara so‘zi tinglanib, barcha sudlanuvchilarning himoya va oxirgi so‘zlari eshitildi. Shundan so‘ng, sud hukm chiqarish uchun tanaffus e’lon qilgan edi.